A BIZOTTSÁG HATÁROZATA
(2007. november 19.)
a Brazíliából származó vagy ott feladott földimogyoró és az abból készült termékek aflatoxinnal való szennyezettségének kockázata miatt a 2006/504/EK határozatnak az ezen termékek ellenőrzésének gyakorisága tekintetében történő módosításáról
(az értesítés a C(2007) 5516. számú dokumentummal történt)
(EGT-vonatkozású szöveg)
(2007/759/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) albekezdésének ii. pontjára,
mivel:
(1)
A 2006/504/EK bizottsági határozat (2) különleges feltételeket állapít meg az egyes harmadik országokból behozott egyes élelmiszerekre vonatkozóan az ezen termékek aflatoxinnal való szennyezettségének kockázata miatt.
(2)
Az élelmiszerügyi tudományos bizottság jelezte, hogy az aflatoxin B1 erős genotoxikus rákkeltő hatású anyag, és még rendkívül kis mennyiségben is hozzájárul a májrák kialakulásának kockázatához. Az élelmiszerekben előforduló egyes szennyező anyagok felső határértékeinek meghatározásáról szóló, 2006. december 19-i 1881/2006/EK bizottsági rendelet (3) megengedett felső határértékeket állapít meg az élelmiszerekben található aflatoxinra. 2005-ben és 2006-ban azonban az élelmiszerekre és takarmányokra vonatkozó sürgősségi riasztórendszeren (RASFF) keresztül érkező bejelentések növekvő száma azt mutatta, hogy a Brazíliából származó földimogyoró és az abból készült termékek aflatoxinkoncentrációja rendszeresen túllépi ezeket a felső határértékeket.
(3)
Az ilyen szennyezettség közegészségügyi szempontból veszélyt jelent a Közösségre. Indokolt ezért különleges intézkedéseket elfogadni közösségi szinten.
(4)
A Bizottság Élelmiszerügyi és Állat-egészségügyi Hivatala (ÉÁH) 2007. április 25. és május 4. között ellenőrző látogatást tett Brazíliában, hogy felmérje a helyi ellenőrző rendszereket, amelyek a Közösségbe irányuló kivitelre szánt földimogyoró aflatoxinszennyezettségét hivatottak megakadályozni (4). A látogatás feltárta, hogy a Közösségbe exportált földimogyoró ellenőrzésére szolgáló rendszer bevezetésre került ugyan, de nem teljeskörűen alkalmazzák. Emiatt a jelenlegi rendszer nem teljes mértékben biztosítja, hogy a Közösségbe exportált földimogyoró megfelel az aflatoxinra vonatkozó követelményeknek.
(5)
A közegészség érdekében a Brazíliából származó, behozott földimogyoróból és az abból készült termékekből az importáló tagállam illetékes hatóságának gyakrabban kell mintát vennie és meg kell vizsgálnia az aflatoxinkoncentrációt, még mielőtt az említett termékek forgalomba kerülnének.
(6)
A takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (5) 15. cikkének (5) bekezdése előírja, hogy össze kell állítani azon nem állati eredetű takarmányok és élelmiszerek listáját, amelyeken ismert vagy felmerülő kockázat alapján fokozott hatósági ellenőrzéseket kell végezni. Az említett rendelet 15. cikkének (5) bekezdésében szereplő intézkedéseket csak 2008-tól kell alkalmazni. A közegészség védelme érdekében helyénvaló késedelem nélkül elrendelni, hogy nagyobb gyakorisággal ellenőrizzék a Brazíliából származó földimogyoró aflatoxinszennyezettségét. Jelenleg nincs szükség arra, hogy az illetékes brazil hatóságok egészségügyi bizonyítványt állítsanak ki a Brazíliából származó földimogyoró és az abból készült termékek behozatala esetében.
(7)
A 2006/504/EK bizottsági határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/504/EK határozat az alábbiak szerint módosul:
1.
Az 1. cikk (2) bekezdésének a) pontja az alábbi iii., iv. és v. alponttal egészül ki:
„iii.
az 1202 10 90, illetve az 1202 20 00 KN-kód alá tartozó földimogyoró;
iv.
a 2008 11 94 KN-kód alá tartozó földimogyoró (1 kg nettó tömeget meghaladó közvetlen kiszerelés esetén), illetve a 2008 11 98 KN-kód alá tartozó földimogyoró (1 kg nettó tömeget meg nem haladó közvetlen kiszerelés esetén);
v.
a 2008 11 92 KN-kód alá sorolt pörkölt földimogyoró (1 kg nettó tömeget meghaladó közvetlen kiszerelés esetén), illetve a 2008 11 96 KN-kód alá sorolt pörkölt földimogyoró (1 kg nettó tömeget meg nem haladó kiszerelés esetén).”
2.
A 3. cikk a következő (9) bekezdéssel egészül ki:
„(9) Ez a cikk nem vonatkozik az 1. cikk (2) bekezdése a) pontja iii., iv. és v. alpontjában említett földimogyoró behozatalára.”
3.
Az 5. cikk (2) bekezdése a) pontja helyébe a következő szöveg lép:
„a)
a Brazíliából származó valamennyi élelmiszer-szállítmány, kivéve az 1. cikk (2) bekezdése a) pontja iii., iv. és v. alpontjában említett földimogyorót, amelynek esetében a Brazíliából származó ilyen szállítmányok 50 %-ánál mintavételt kell végezni.”
4.
A 7. cikk a következő (3) bekezdéssel egészül ki:
„(3) Ez a cikk nem vonatkozik az 1. cikk (2) bekezdése a) pontja iii., iv. és v. alpontjában említett földimogyoró behozatalára.”
2. cikk
E határozatnak a tagállamok a címzettjei.
Kelt Brüsszelben, 2007. november 19-én.